“รัสเซีย” ลั่นไม่เจรจาโอเปก! อัดกำลังการผลิตเพิ่ม 2 แสนบาร์เรลเดือนหน้า
 "รัสเซีย" ลั่นเปรี้ยงไม่เจรจาโอเปก! พร้อมอัดกำลังการผลิตเพิ่ม 2 แสนบาร์เรลเดือนหน้า
14 มี.ค. 2563

สืบเนื่องจากกรณีที่ กลุ่มประเทศผู้ส่งออกน้ำมัน หรือโอเปก ยังไม่สามารถบรรลุข้อตกลงกับประเทศนอกกลุ่มเกี่ยวกับการขยายเวลาลดกำลังการผลิตได้ ส่งผลให้ซาอุดีอาระเบีย สมาชิกรายใหญ่ของโอเปก ประกาศลดราคาและเพิ่มกำลังการผลิต นำไปสู่การทำสงครามราคาน้ำมันกับประเทศนอกกลุ่มอย่างรัสเซีย ซึ่งเป็นผู้ผลิตรายใหญ่เช่นกัน
ล่าสุด มีรายงานข่าวว่า นายอเล็กซานเดอร์ โนวัค รัฐมนตรีพลังงานรัสเซีย กล่าวว่า รัสเซียมองไม่เห็นประโยชน์ในการกลับมาเจรจากับกลุ่มประเทศผู้ส่งออกน้ำมัน (โอเปก) และพันธมิตร
นอกจากนี้ นายโนวัคยังระบุว่า รัสเซียสามารถเพิ่มการผลิตน้ำมันอีก 200,000 บาร์เรลในเดือนหน้า ท่าทีของนายโนวัคในวันนี้ ถือว่าแตกต่างจากก่อนหน้านี้ที่มีการระบุว่า รัสเซียยังไม่ได้ปิดประตูการเจรจากับโอเปกเพื่อรักษาเสถียรภาพในตลาดน้ำมัน